Lekaroz

Lekaroz (Lekauz bertako hizkeran) Nafarroa Garaiko iparraldeko lekua da, Baztango udalerrian dagoena. Hiru auzo ditu: Aroztegia, Uharte eta Oharriz. 2018ko urtarrilaren 1ean 317 biztanle zituen.

Gasna bikainak egiten dira herrian, lehiaketetan sariak irabazi dituzte.

Lekarozko ikastetxea 

Herri honetan Lekarozko ikastetxea kokatzen da. Ikastetxe honek euskara eta euskalgintzaren historian garrantzi handia izan du. Ikastetxe honetan eskainitako heziketak ospe ona zuenez, bertan Euskal Herriko nahiz beste herrialde batzuetako arlo ezberdinetako pertsonaia nabarmenen heziketa leku ere izan da. Besteak beste, hauek dira ikasle ohiak: Jesus Aizpun eta Jesus Maria de Leizaola politikariak, Jorge Oteiza  eskultorea, Nicanor Zabaleta eta Aita Donostia musikariak, Pedro Miguel Etxenike fisikaria, Karmelo Balda pilotaria, Zaldua, Jones eta Glaría futbolariak, Martin Berasategi sukaldaria, Xabier Euzkitze bertsolaria, Patxi Ondarra, Damaso Intza, Andrés Espinosa…

Eraikin aipagarriak 
 Kaputxinotarren Aholku Onaren ikastetxea edo Lekarozko ikastetxea, 1888an sortua.
 XVI. mendeko Aroztegi jauregia.
 XVIII. mende hasierako Oharriztarren jauregia.
 Perurena baserria.
 San Martzial ermita.

Bestak eta ospakizunak 
Lekarozko bestak abuztuaren 24an ospatzen dira, San Bartolomeetan.

Herritarrak 
 Agustin Jauregi (1711-1784), militar eta politikaria, Peruko erregeordea izana.
 Lino Plaza (1939-2009), arkitektoa eta errugbi munduan pertsonaia ezaguna. Madrilgo Club de Rugby Arquitectura taldean jokatzen hasi zen, eta gero entrenatzaile, hautatzaile eta sustatzaile ere izan zen.
 María Jesús Perurena Santesteban (1940-2012), irakaslea, EAJ eta EAko politikaria, udal zinegotzia, Senaturako hautagaia eta euskara eta euskal kultura eragilea.
 Juan María Amiano (1947-), futbolari profesional ohia. 1970etik 1981ra, Espanyol, UD Salamanca eta Real Sociedaden aritu zen.
 Xarre Bidegain Danboriena, AEBko San Frantziskon paperik gabeko ume etorkinen irakaslea.
 Julen Arburua, 2018an eta 2019an Ordiziako Ardi Latxen Gazta Txapelketako txapelduna Kortariko bordako "Infernuko Gasna" markarekin.

Aroztegia proiektu urbanistikoa eta aurkako protestak 

Palacio de Aroztegia egitasmoak 228 etxebizitzako bizigune berria sortu nahi du Lekarozen. 750 biztanle inguruko bizigunea hain zuzen, 2017an 322 biztanle zituen herri batean. Horrekin batera golf zelaia eta hotela ere bai. Hasieratik sortu ziren kontrako erantzunak herrian: Aroztegia eta gero zer? Plataforma, Sustrai Eraikuntzak, eskualdeko hainbat alkate, herri-kontsulta, 900 sinadura... Plataformak hainbat elkarretaratze eta ekimen antolatu ditu herri kontsulta eskatuz, Aroztegiko lurrak kudeatzen dituen Konpentsazio Batzordeak obrak publikoki esleitzeko prozedura prentsaren bidez jasotzeagatik, epaitegi auziak konpondu gabe daudenean eta abar.

Argazki galeria

Erreferentziak

Ikus, gainera 
 Baztan

Kanpo estekak 

 Lekarozko orrialdea Baztango webgunean  
 Arostegia jauregia / Palacio de Jaureguia
 Arostegia... eta gero zer plataformaren webgunea
 Lekaroz, Baztan argazki bilduma